CELEX: 52008XG0611(01)
Language: lv
Date: 2008-06-11
Title: Padomes secinājumu par Eiropas Revīzijas palātas Īpašo ziņojumu Nr. 9/2007 par ES pētniecības un tehnoloģiju attīstības ( RTD ) pamatprogrammu vērtēšanu — vai Komisijas pieeju iespējams uzlabot?

11.6.2008   
            
            
               LV
            
            
               Eiropas Savienības Oficiālais Vēstnesis
            
            
               C 145/6
            
         Padomes secinājumu par Eiropas Revīzijas palātas Īpašo ziņojumu Nr. 9/2007 par “ES pētniecības un tehnoloģiju attīstības (RTD) pamatprogrammu vērtēšanu — vai Komisijas pieeju iespējams uzlabot?”
   (2008/C 145/03)
   EIROPAS SAVIENĪBAS PADOME,
   ATGĀDINOT Padomes secinājumus par Revīzijas palātas izstrādāto īpašo ziņojumu izskatīšanas uzlabošanu saistībā ar budžeta izpildes apstiprinājuma procedūru (1);
   ATGĀDINOT Līguma 163. panta 1. punktu, kurā noteikts, ka “Kopienas mērķis ir stiprināt Kopienas rūpniecības zinātnisko un tehnoloģisko pamatu un veicināt tās konkurētspēju starptautiskā līmenī, atbalstot visas pētniecības darbības, kas atzītas par vajadzīgām sakarā ar citām šā Līguma nodaļām”; un pamatprogrammu svarīgo ieguldījumu Lisabonas stratēģijas mērķu sasniegšanā, tostarp, lai palielinātu cilvēku resursus pētniecībā un tehnoloģiju attīstībā, lai par svarīgu prioritāti izvirzītu valsts sektora investīcijas zinātnē un pētniecībā un lai stiprinātu privātā sektora ieguldījumus, lai reformētu valsts pētniecības infrastruktūras un veicinātu starptautisko dimensiju;
   ATGĀDINOT, ka iepriekšējās pamatprogrammu izvērtēšanas, piemēram, piecu gadu laikposma izvērtēšana 2004. gadā, sniedza nozīmīgu ieguldījumu, lai sāktu un pieņemtu turpmākās pamatprogrammas;
   ATGĀDINOT Komisijas pašreizējos tiesiskos pienākumus attiecībā uz pamatprogrammu pārraudzību, izvērtēšanu un attiecīgas informācijas izplatīšanu, jo īpaši 7. pantu Eiropas Parlamenta un Padomes Lēmumā Nr. 1982/2006/EK (2006. gada 18. decembris) par Eiropas Kopienas Septīto pamatprogrammu pētniecībai, tehnoloģiju attīstībai un demonstrējumu pasākumiem (2007. līdz 2013. gads) (turpmāk — Septītā pamatprogramma) (2), 27. un 28. pantu Eiropas Parlamenta un Padomes Regulā Nr. 1906/2006/EK (2006. gada 18. decembris), ar ko paredz noteikumus uzņēmumu, pētniecības centru un universitāšu līdzdalībai Septītās pamatprogrammas darbībās un pētījumu rezultātu izplatīšanai (2007. līdz 2013. gads) (3), kā arī Padomes Lēmumus par īpašajām programmām (4).
   
               1.
            
            
               PAUŽ GANDARĪJUMU par Eiropas Revīzijas palātas Īpašo ziņojumu Nr. 9/2007 par “ES pētniecības un tehnoloģiju attīstības (RTD) pamatprogrammu vērtēšanu — vai Komisijas pieeju iespējams uzlabot?” (5) (turpmāk — Īpašais ziņojums); NOVĒRTĒ pūles, ko Eiropas Revīzijas palāta ir ieguldījusi minētā visaptverošā Īpašā ziņojuma izstrādē, un paveikto;
            
         
               2.
            
            
               PIEVĒRŠ nopietnu uzmanību Īpašā ziņojuma vispārējam secinājumam un PAUŽ GANDARĪJUMU par tajā iekļautajiem ieteikumiem;
            
         
               3.
            
            
               PIEŅEM ZINĀŠANAI Komisijas atbildes, kas pievienotas ziņojumam, un PAUŽ GANDARĪJUMU par darbībām, kas jau īstenotas vai paredzētas, lai uzlabotu Komisijas pieeju izvērtēšanām;
            
         
               4.
            
            
               ŅEM VĒRĀ, ka Revīzijas palātas Īpašajā ziņojumā apskata laikposmu, kas attiecas uz Ceturto, Piekto un Sesto ES pētniecības un tehnoloģiju attīstības pamatprogrammu, un ka papildus izvērtēšanai Īpašajā ziņojumā aplūkots tāds plašs jautājumu klāsts kā pamatprogrammu struktūra, koordinācija un īstenošana;
            
         
               5.
            
            
               KONSTATĒ, ka Eiropas Revīzijas palāta ir norādījusi, ka attiecīgie Komisijas dienesti, kas īsteno pamatprogrammas, ir ievērojuši formālās Komisijas līmeņa prasības, tostarp tās, kas precizētas 2000. un 2002. gada paziņojumos par izvērtēšanu;
            
         
               6.
            
            
               saistībā ar gaidāmo Septītās pamatprogrammas starpposma pārskatīšanas procesu UZSVER, ka uzraudzībai, vērtēšanai un pārskatīšanai ir izšķiroša nozīme efektīvā darbībā un iespējamā pamatprogrammu (“mācību programmas”) pielāgošanā, kā arī, lai palīdzētu veidot turpmākās pētniecības politikas gan Eiropas, gan valstu līmenī;
            
         
               7.
            
            
               PIEŅEM ZINĀŠANAI, ka Komisija 2000. gadā izstrādāja vispārēju izvērtēšanas sistēmu, ko pārskatīja 2002. un 2007. gadā, un ka pastāvīgi tiek veikti attiecīgi pielāgojumi, lai jo īpaši stiprinātu Septīto pamatprogrammu, kā norādīts Septītās pamatprogrammas ietekmes ex ante izvērtējumā (6), iekšējās kontroles standartos (7) un nesen izstrādātajā kvalitātes izvērtējuma sistēmā (8) un attiecīgi GAIDA turpmāko Sestās pamatprogrammas ex post izvērtēšanu 2008. gadā;
            
         
               8.
            
            
               UZSVER, ka, neskatoties uz minētajiem pielāgojumiem, ir jāpieliek pūles, lai, pamatojoties uz konkrētiem datiem, uzlabotu pētniecības pārraudzības un izvērtēšanas sistēmas, un tāpēc
            
         
               9.
            
            
               AICINA Komisiju vislielāko uzmanību pievērst Īpašajā ziņojumā izklāstītajiem ieteikumiem, proti,
               
                           a)
                        
                        
                           nodrošināt, lai saistībā ar attiecīgo Kopienas lēmumu pieņemšanas procedūrām intervences loģika pamatprogrammu izstādē un īstenošanā būtu skaidrāka, jo īpaši programmu un projektu līmenī, tiktu saskaņotāk un labāk definēti zinātniskie un sociālekonomiskie mērķi, kas būtu konkrētāki, izvērtējami, sasniedzami, piemēroti un laicīgi, un līdzsvaroti rezultativitātes rādītāji, vienlaikus ņemot vērā RTD darbību īpašās iezīmes;
                        
                     
                           b)
                        
                        
                           visos attiecīgajos Komisijas dienestos izveidot vienotu un saskaņotu izvērtēšanas stratēģiju, tostarp piemērotas izvērtēšanas metodes un tehnikas — šādam nolūkam izstrādāt pamatprogrammu darbību izvērtēšanas rokasgrāmatu — un arī turpmāk veicināt pieaicināto speciālistu izvērtēšanas paneļu izmantošanu, lai nodrošinātu vajadzīgo objektivitātes līmeni;
                        
                     
                           c)
                        
                        
                           izskatīt iespējas izvērtēšanu vairāk centralizēt un stiprināt koordināciju starp attiecīgajiem Komisijas dienestiem, tostarp iespēju izveidot kopīgu izvērtēšanas biroju;
                        
                     
                           d)
                        
                        
                           pilnveidot izvērtēšanas datu vākšanu, analīzi un izmantošanu, lai labāk izvērtētu programmas mērķu sasniegšanu attiecībā uz iedarbīgumu, rezultātiem un sociāli ekonomisko ietekmi, vienlaikus neradot nevajadzīgu administratīvo slogu dalībniekiem un arī vislietderīgākā veidā izmantojot šādus datus Eiropas, valstu un reģionu līmeņa lēmumu izstrādē;
                        
                     
                           e)
                        
                        
                           definēt izvērtēšanas veidu un jomu, jo īpaši, lai lielāku uzmanību pievērstu iepriekšējo un pašreizējo pamatprogrammu ilgtermiņa ietekmes izvērtēšanai, īpaši uzsverot Eiropas konkurētspēju; iesaistītos dalībniekus nodrošināt ar laicīgu un pietiekamu informāciju par rezultātiem, lai varētu pieņemt turpmākus politikas lēmumus;
                        
                     
         
               10.
            
            
               AICINA Komisiju informēt Padomi un Eiropas Parlamentu par pasākumiem, kas īstenoti saistībā ar Revīzijas palātas ieteikumiem, lai līdz 2008. gada beigām uzlabotu pamatprogrammu pārraudzību un izvērtēšanu, un piemērotā laikā iesniegt Septītās pamatprogrammas izvērtēšanas stratēģiju;
            
         
               11.
            
            
               AICINA Eiropas Revīzijas palātu pabeigt auditu laikus, ņemot vērā budžeta izpildes apstiprinājuma procedūru 2010. gadā, un iesniegt ziņojumu Padomei un Eiropas Parlamentam;
            
         
               12.
            
            
               AICINA dalībvalstis un Komisiju, ņemot vērā politikas prioritātes piešķiršanu Eiropas pētniecības zonas pārvaldībai, stiprināt sadarbību un apmaiņu ar pieejām un zināšanām par tās ietekmes izvērtēšanu, kas ir dalībvalstīm piedaloties pamatprogrammās un valstu pētniecības un inovāciju programmās, piemēram, izmantojot “Eiropas RTD izvērtēšanas tīklu”, lai sekmētu lielāku saskaņotību starp Komisijas un dalībvalstu veiktajiem pētījumiem par ietekmi.
            
         
      (1)  Dok. 7515/00 FIN 127 (2000. gada 3. aprīlis) + COR 1 (2000. gada 12. aprīlis).
   
      (2)  OV L 412, 30.12.2006., 1. lpp.
   
   
      (3)  OV L 391, 30.12.2006., 1. lpp.
   
   
      (4)  Skatīt atbilstīgos pielikumus par informāciju, kas Komisijai ir jāiesniedz Komitejai (piemēram V pielikums Padomes Lēmumā (2006. gada 19. decembris) par īpašo programmu “Sadarbība”, ar ko īsteno Eiropas Kopienas Septīto pamatprogrammu pētniecībai, tehnoloģiju attīstībai un demonstrāciju pasākumiem (2007.–2013. gads) (OV L 54, 22.2.2007., 30. lpp.).
   
      (5)  Dok. 5136/08 FIN 4 RECH 5 ATO 5 COMPET 5 (2008. gada 9. janvāris).
   
      (6)  Dok. SEC(2005) 430.
   
      (7)  Dok. SEC(2007) 1341.
   
      (8)  http://ec.europa.eu/budget/documents/evaluation_en.htm